Minnst fjörutíu og níu eru látnir og yfir þrjú hundruð slasaðir eftir sprengingu í gámageymslu í Bangladess. Talið er að efni sem geymd voru í sumum gámanna hafi orsakað sprenginguna.
Eldur kom fyrst upp í gámageymslunni seint í gærkvöld. Þar voru geymdir um fjögur þúsund gámar, flestir með fötum sem flytja átti til Vesturlanda. Slökkvistarf var í fullum gangi þegar eldurinn náði að læsa sig í gáma með efnum, sem svo sprungu. Minnst fimm slökkviliðsmenn fórust í sprengingunni, en auk þess var fjöldi sjálfboðaliða, björgunarfólks og blaðamanna kominn á staðinn. Sprengingin var það öflug að byggingar í nokkurra kílómetra fjarlægð nötruðu. Vitni lýsa því að sprengingin hafi þeytt eldhnöttum hátt í loft upp. Herinn hefur sett upp sandpoka til að koma í veg fyrir að eiturefni úr gámaverksmiðjunni flæði í Indlandshaf.
Allar líkur eru á að fleiri hafi látist í brunanum en nú hefur verið staðfest, bæði vegna þess að björgunarstörf eru enn í gangi og að margir af þeim sem komust lífs af eru alvarlega slasaðir. Sjúkrahúsinu eru yfirfull og hafa margir þurft að fá aðhlynningu á göngunum.
Sprengingin varð í Sitakunda, skammt frá hafnarborginni Chittagong, en um höfnina þar fer stærstur hluti þess fatnaðar sem framleiddur er í landinu fyrir verslunarkeðjur á borð við Heinnes&Mauritz og Walmart. Yfirvöld segja að fatnaður að andvirði milljóna dollara hefði verið í gámunum.
Eldsvoðar eru algengir í Bangladess þar sem öryggismál eru víða í lamasessi.
Að minnsta kosti fjörutíu og níu er látnir eftir mikla sprengingu í gámageymslu í Bangladess. Yfir 300 eru slasaðir, margir alvarlega.